Смалявіцкі маёнтак тым часам быў падзелены на некалькі частак. Адна з іх, якая ў 1670 г. была ад імя Людвікі Радзівіл аддадзена ў арэнду на 1 год шляхцічу Ўладзіславу Антаровічу, уключала ў сябе 72 двара (дыма) ў мястэчку Смалявічы, 37 двароў у мястэчку Багуслаў, а таксама сёлы Смалявічы, Забалоцце, Шэметава, Дуброўка, Пліса і Дайнароўка, у якіх разам было 88 сялянскіх і 7 зямянскіх дымоў. Ваеннае спусташэнне яшчэ далёка не было пераадолена: з 351 валок, якія меліся ў гэтай частцы маёнтка, пуставала 208. Існавалі 4 млыны, усе аднаколавыя. З іх 2 знаходзіліся ў Багуслававе, на рэках Жодыні і Плісе, па аднаму - у сяле Пліса і мястэчку Смалявічы [38].